b'\n_START_ARTICLE_\nDonald Glover\n_START_SECTION_\nNuoruus\n_START_PARAGRAPH_\nGlover syntyi Edwards Air Force Basessa, Kaliforniassa ja varttui Georgiassa. H\xc3\xa4nen el\xc3\xa4kkeelle j\xc3\xa4\xc3\xa4nyt is\xc3\xa4ns\xc3\xa4 ty\xc3\xb6skenteli postissa, ja el\xc3\xa4kkeelle j\xc3\xa4\xc3\xa4nyt \xc3\xa4iti oli lastenhoitaja. Gloverin vanhemmat ovat my\xc3\xb6s sijaisvanhempia ja Jehovan todistajia. H\xc3\xa4n valmistui New Yorkissa sijaitsevasta taidekoulusta vuonna 2006, ja sai k\xc3\xa4sikirjoittajan tutkinnon.\n_START_SECTION_\n2006\xe2\x80\x932010: N\xc3\xa4yttelij\xc3\xa4nty\xc3\xb6t ja musiikkiuran alku\n_START_PARAGRAPH_\nDonald Glover on tunnettu n\xc3\xa4yttelij\xc3\xa4ty\xc3\xb6st\xc3\xa4\xc3\xa4n NBC:n komediasarjassa Community. Vuodesta 2006 vuoteen 2009 h\xc3\xa4n oli yksi 30 Rock -sarjan k\xc3\xa4sikirjoittajista, ja teki my\xc3\xb6s satunnaisia vierailuja siin\xc3\xa4 n\xc3\xa4yttelij\xc3\xa4n\xc3\xa4. Vuonna 2009 30 Rockin k\xc3\xa4sikirjoittajatiimi, johon my\xc3\xb6s Glover kuului, sai Writers Guild of America -palkinnon parhaasta komediasarjasta. Glover toimii my\xc3\xb6s stand up -koomikkona. H\xc3\xa4n sai "Rising Comedy Star" -palkinnon Just for Laughs -festivaaleilla hein\xc3\xa4kuussa 2010._NEWLINE_Toukokuussa 2010 fani ehdotti, ett\xc3\xa4 Donald Glover voisi n\xc3\xa4ytell\xc3\xa4 Peter Parkeria elokuvassa The Amazing Spider-Man. Fanit alkoivat k\xc3\xa4ytt\xc3\xa4\xc3\xa4 hashtagia "#donald4spiderman" ja kampanja her\xc3\xa4tti paljon huomiota Gloverin ihonv\xc3\xa4rin takia. Lopulta rooli meni Andrew Garfieldille. Vuosi my\xc3\xb6hemmin Brian Michael Bendis loi tummaihoisen H\xc3\xa4m\xc3\xa4h\xc3\xa4kkimiehen nimelt\xc3\xa4 Miles Morales saatuaan idean Donald Gloverista._NEWLINE_Musiikkia Glover esitt\xc3\xa4\xc3\xa4 taiteilijanimell\xc3\xa4 Childish Gambino. Idea nimeen tuli nimigeneraattorista, jota h\xc3\xa4n kokeili. Childish Gambino julkaisi ensimm\xc3\xa4isen, omakustantaisen levyns\xc3\xa4 Sick Boin kes\xc3\xa4kuussa 2008. Maaliskuussa 2011 Glover julkaisi kotisivuillaan ensimm\xc3\xa4isen EP-levyns\xc3\xa4, jonka nimi on vain EP. Yht\xc3\xa4 EP:n kappaleista, "Freaks and Geeks", k\xc3\xa4ytettiin Adidas-mainoksessa, josta artisti sai paljon lis\xc3\xa4\xc3\xa4 tunnettavuutta.\n_START_SECTION_\n2011\xe2\x80\x932012: Camp\n_START_PARAGRAPH_\nToukokuussa 2011 Glover paljasti, ett\xc3\xa4 oli tekem\xc3\xa4ss\xc3\xa4 pitk\xc3\xa4soittoa, joka julkaistaisiin syyskuussa. Kes\xc3\xa4ll\xc3\xa4 h\xc3\xa4n kertoi albumin nimen olevan Camp. My\xc3\xb6hemmin julkaisuajankohdaksi varmistui 15. marraskuuta 2011. Alkusyksyst\xc3\xa4 2011 ollessaan keikalla, h\xc3\xa4n ilmoitti yleis\xc3\xb6lle saaneensa levytyssopimuksen Glassnote Recordsin kanssa. Kuukautta my\xc3\xb6hemmin Glover julkaisi ensimm\xc3\xa4isen virallisen singlens\xc3\xa4, "Bonfire". Ennen albumin julkaisua Childish Gambino teki konserttikiertueen, jonka nimi oli "The IAMDONALD-tour". Hein\xc3\xa4kuussa 2012 h\xc3\xa4n julkaisi kuudennen mixtapensa, jonka nimi on R O Y A L T Y._NEWLINE_Elokuussa 2012 Leona Lewisin uusi single "Trouble", albumilta Glassheart, sai ensisoittonsa BBC Radio 1-kanavalla. Kappaleella esiintyy my\xc3\xb6s Childish Gambino. Single julkaistiin lokakuussa, ja sen korkein listasijoitus oli Britannian singlelistan seitsem\xc3\xa4s sija, mik\xc3\xa4 on Gloverin ensimm\xc3\xa4inen top 10 -single Isossa-Britanniassa.\n_START_SECTION_\n2013\xe2\x80\x932014: Because the Internet\n_START_PARAGRAPH_\nVuonna 2013 Glover alkoi tehd\xc3\xa4 musiikkiteemaista TV-ohjelmaa, jota h\xc3\xa4n t\xc3\xa4hditt\xc3\xa4\xc3\xa4, k\xc3\xa4sikirjoittaa ja tuottaa. Uuden ohjelman seurauksena Glover p\xc3\xa4\xc3\xa4tti v\xc3\xa4hent\xc3\xa4\xc3\xa4 t\xc3\xb6it\xc3\xa4\xc3\xa4n Community-sarjassa, ja esiintyikin viidennell\xc3\xa4 kaudella vain viidess\xc3\xa4 ensimm\xc3\xa4isess\xc3\xa4 jaksossa._NEWLINE_Syksyll\xc3\xa4 2013 Glover ilmoitti Twitter-tilill\xc3\xa4\xc3\xa4n, ett\xc3\xa4 h\xc3\xa4nen toinen studioalbuminsa on valmis. Lokakuussa julkaistiin sen ensimm\xc3\xa4inen single, "3005". Itse albumi, Because the Internet, julkaistiin 10. joulukuuta 2013. Alkuvuodesta 2014 Childish Gambino aloitti toisen konserttikiertueensa, "Deep Web Tourin". Lokakuussa 2014 h\xc3\xa4n julkaisi mixtapen S T N M T N / Kauai. Glover sai kaksi Grammy-ehdokkuutta joulukuussa 2014.\n_START_SECTION_\n2016\xe2\x80\x93: Atlanta ja \xe2\x80\x9dAwaken, My Love!\xe2\x80\x9d\n_START_PARAGRAPH_\nKes\xc3\xa4kuussa 2016 Glover valittiin Aaron Davisin n\xc3\xa4yttelij\xc3\xa4ksi elokuvaan Spider-Man: Homecoming (2017). H\xc3\xa4nen luomansa ja k\xc3\xa4sikirjoittamansa televisiosarjan Atlantan esitt\xc3\xa4minen alkoi 6. syyskuuta 2016 FX-kanavalla Yhdysvalloissa. Lokakuussa 2016 Glover valittiin n\xc3\xa4yttelem\xc3\xa4\xc3\xa4n Lando Calrissiania vuonna 2018 ensi-iltansa saavassa T\xc3\xa4htien sodan universumiin sijoittuvassa elokuvassa Solo: A Star Wars Story._NEWLINE_Glover julkaisi kolmannen studioalbuminsa \xe2\x80\x9dAwaken, My Love!\xe2\x80\x9d 2. joulukuuta 2016. Albumi on tavallisesti hip hopia esitt\xc3\xa4v\xc3\xa4n Gloverin ensimm\xc3\xa4inen funk-vaikutteinen albumi._NEWLINE_Glover on valittu Simban \xc3\xa4\xc3\xa4nin\xc3\xa4yttelij\xc3\xa4ksi Disneyn vuonna 2019 ensi-iltansa saavaan musikaalielokuvaan Leijonakuningas, joka perustuu samannimiseen animaatioelokuvaan vuodelta 1994. Elokuvan ohjaa Jon Favreau.'